Van trauma tot helingFoto: icsilviu/pixabay.com Deur Chandré Oosthuizen Trauma. Dít is wat die kinders van ŉ “plek van veiligheid” met mekaar gemeen het. Kinderlaggies is min, want die seer lê net té diep. Dié spesifieke “plek van veiligheid” fokus hoofsaaklik op kinders wat seksuele trauma ervaar het. Nog meer traumaties is dat die kinders wat hier woon almal hangende hofsake het wat soos ŉ donker wolk oor hulle hang. Tog word daar hard probeer om vir die kinders ŉ veilige hawe te skep. ŉ Plek waar hulle geborge kan voel, ondanks wat met hulle gebeur het. Hoewel die plek van veiligheid ŉ veilige tuiste skep en poog om hierdie kinders te plaas binne ŉ omgewing wat vir hulle bekend is, soos hulle kultuur, geloof en taal, is dit nie altyd maklik nie. Die maatskaplike uitdagings is ongelooflik groot. Die hartseer is dat baie van dié soort plekke van veiligheid so oorvol is en plasings word lukraak gedoen net om te sorg dat kinders so gou moontlik in ŉ veilige omgewing geplaas kan word. Een van die inwoners is *Hettie. Haar kindwees is van haar af weggeruk en in haar kort lewe het sy al so baie trauma beleef. Hoewel sy uit haar omstandighede geneem is, is sy weggeneem van haar sekuriteit wat sy in haar maats en onderwysers gehad het. Sy bevind haar skielik in ŉ omgewing waar sy nie eens behoorlik kan kommunikeer met die mense om haar nie. Daar is baie vinnig besef dat Hettie ŉ omgewing nodig het waar sy nie net veilig voel nie, maar ook gemaklik voel. ŉ Plek waar haar helingsproses kan begin. So het die plek van veiligheid, in samewerking met Hettie, Bemagtig-ŉ-Kind genader. Die aansoek is goedgekeur en Hettie is toe in ŉ Afrikaanse skoolkoshuis geplaas. Hier deel sy ŉ kamer met *Lena. Lena is ook Afrikaans en vinnig word hulle beste maats. Hettie het die koshuislewe aangegryp en in haar geval was dit wat sy nodig gehad het om te begin met die helingsproses. Bemagtig-ŉ-Kind het dit moontlik gemaak dat Hettie in haar moedertaal, geloof en kultuur kan skoolgaan en haarself uitleef. Met al die trauma wat Hettie al in haar jong lewe beleef het, was dit nodig vir haar om te begin met ŉ helingsproses waar sy kan “deel voel” en net wees. Wat sy nodig gehad het, is die vaste roetine, gesonde verhoudings en dissipline. Sy het ook vinnig ingehaal en akademies vaar sy goed. Sy neem deel aan sport en het begin met musieklesse. Haar groot droom is om te gaan studeer ná skool. Daarom werk sy ekstra hard. Sy voel sy behoort, het ŉ doelwit en ŉ kans op ŉ beter lewe. Met al die trauma wat sy ervaar het, gaan die pad vorentoe allesbehalwe altyd maklik wees. Met die geleentheid wat sy gekry het, het sy egter ŉ kans om tog so bietjie van ŉ normale jeug te ervaar. Om vir kinders soos Hettie die kans op bestendigheid te gee, is een van die grootste doelwitte van Helpende Hand se Bemagtig-ŉ-Kind-projek. Hierdie koshuis-geleentheid skep struktuur en bied ŉ veilige tuiste, iets wat elke kind moet hê. Die trauma en seer word dus holisties aangeraak, sodat kinders binne-in ŉ gesonde gemeenskap kan ontwikkel en groei. As jy vandag hier lees en wil help, besoek gerus www.bemagtignkind.co.za of SMS die woord KIND na 45763 (SMS kos R2). Jy kan vandag ŉ verskil maak – ŉ lewensveranderende, ewigdurende verskil.